Ouers van Amerikaanse ‘skoolskieter’ ook aangeklaDie Amerikaanse polisie is nou ook op soek na James en Jennifer Crumbley, wie se seun, Ethan, glo vier kinders tydens ‘n skoolskietery doodgeskiet het. (Foto: Oakland County Sherrif’s Office/AFP) Die ouers van ŉ 15-jarige skoolseun wat vier leerders by ŉ Amerikaanse hoërskool doodgeskiet het met ŉ vuurwapen wat sy pa gekoop het, gaan hulself aan die owerhede oorgee nadat hulle van onopsetlike manslag aangekla is, sê hul regsverteenwoordigers. Teen Vrydag was dit onbekend waar James en Jennifer Crumbley, ouers van Ethan Crumbley, hulself bevind het. Dit het beteken die owerhede het hulle as voortvlugtiges beskou. Die Crumbleys se prokureurs, Shannon Smith en Mariell Lehman, het egter aan AFP gesê die ouerpaar het die dorp die aand van die skietery “vir hul eie veiligheid” verlaat en sal nou na die gebied terugkeer. Karen McDonald, staatsaanklaer, het in ŉ vreemde stap aangekondig dat elk van die ouers op vier aanklagte van onopsetlike manslag sal teregstaan. “Die aanklagte is veronderstel om die individue wat tot die tragedie bygedra het aanspreeklik te hou en ook die boodskap te stuur dat vuurwapeneienaars ŉ verantwoordelikheid het,” het McDonald by ŉ mediakonferensie gesê. “Hoewel die skieter die een was wat die skool binnegegaan en die sneller getrek het, is daar ook ander individue wat tot die gebeure op 30 November bygedra het.” ŉ Wetstoepassingsbeampte het aan CNN gesê die ouers het Vrydag $4 000 (sowat R64 500) by ŉ kitsbank naby Oxford getrek, wat die raaisel oor hul verdwyning laat verdiep het. Sheriff Michael Bouchard het egter gesê hulle behoort binnekort in aanhouding te wees. “Hulle kan nie weghardloop van hulle aandeel in hierdie tragedie nie.” ŉ Beloning van $10 000 (sowat R161 000) is intussen uitgeloof vir die inhegtenisneming van die twee. Vuurwapen gekoop Mense woon ‘n nagwaak by ter nagedagtenis aan slagoffers van die skoolskietery. (Foto: Scott Olson/GETTY IMAGES/AFP) Vier leerders tussen 14 en 17 jaar oud is dood in die skietery by die Oxford High School noord van Detroit, en nog ses mense, ook ŉ onderwyser, is gewond. Ethan Crumbley staan as ŉ volwassene tereg op aanklagte van moord en terreur. Hoewel skoolskietery deur tieners in die VSA nie ŉ vreemde verskynsel is nie, is dit vreemd dat ouers ook aangekla word. Vier dae voor die skietery het James Crumbley die 9 mm‑Sig Sauer- semi-outomatiese handwapen wat sy seun gebruik het, gekoop. Ethan was saam met sy pa toe hy die wapen gekoop het en die tiener het ŉ foto daarvan op sy Instagram-rekening gedeel met die woorde “just got my new beauty today”. Volgens die polisie het Ethan die aand voor die aanval ŉ video gemaak waarin hy sê hy beplan die skietery by die skool die volgende dag. Dit is nie aanlyn gedeel nie. Dieselfde dag het ŉ onderwyser by die skool gesien hoe Ethan in klastyd aanlyn op sy foon na ammunisie soek en dit by die skool aangemeld. Die skool het sy ma probeer kontak, maar sy het nie op stemboodskappe of e‑posse gereageer nie. McDonald sê Jennifer Crumbley het wel ŉ boodskap oor die voorval aan haar seun gestuur wat lui “lol I’m not mad at you. You have to learn not to get caught.” ‘Moenie dit doen’ James en Jennifer Crumbley se huis in Oxford, Michigan, in die VSA. (Foto: Jeff Kowalsky/AFP) Ethan se ouers is op die dag van die skietery na die skool ontbied nadat ŉ onderwyseres ŉ nota op Ethan se lessenaar gevind het wat gevaarligte laat flikker het. Dit het ŉ tekening van ŉ vuurwapen met die woorde “The thoughts won’t stop. Help me”, bevat. Die tekening is aan die Crumbleys gewys tydens ŉ vergadering met die skool en hulle is aangeraai om binne 48 uur berading vir die kind te kry. Hulle wou egter nie hul seun huis toe neem nie en hy het teruggekeer klas toe. Hy is later ŉ badkamer binne en het uitgekom met ŉ vuurwapen wat hy in sy rugsak versteek het. Hy het daarna losgebrand. “Die gedagte dat ŉ ouer die woorde kon lees en weet dat hul seun toegang het tot ŉ dodelike wapen wat hulle vir hom gegee het, is ondenkbaar en ek dink dit is misdadig,” het McDonald gesê. “Ek is woedend. Ek is woedend as ŉ ma. Ek is woedend as die aanklaer. Ek is woedend as iemand wat in hierdie land woon. “Ons moet beter doen.” Ethan Crumbley het minstens 30 skote geskiet en herlaai terwyl sy medeleerders gevlug het. Onderwysers en leerders het in klasse geskuil – soos hulle tydens oefeninge oor skoolskietery geleer word – terwyl sommige deur vensters gevlug het. McDonald sê Jennifer Crumbley het, nadat sy van die skietery gehoor het, ŉ boodskap aan haar seun gestuur wat lui “Ethan don’t do it”. James Crumbley het huis toe gery en die 911-noodnommer gebel om aan te meld dat ŉ vuurwapen uit sy huis vermis word en dat sy seun moontlik die skieter kan wees, sê McDonald.